User:Tenpa dargay bawa/sandbox

སེམས་ཀྱི་དཔྱོད་པ་རྣམ་པར་སྦྱོང་བ་སོ་སོར་བརྟག་པའི་དཔྱད་སྒོམ་འཁོར་ལོ་མ་ཞེས་བྱ་བ་བཞུགས་སོ།། ༄༅། །ན་མོ་མཛྙི་ཤྲཱི་ཡེ། ། སྲིད་ན་ཉེས་པ་གང་མཆིས་པ། ། རང་སེམས་ཉོན་མོངས་མཐུ་ཡིས་བྱས། ། ཚུལ་མིན་ཡིད་བྱེད་ཉོན་མོངས་རྒྱུ། ། དེ་ཡང་ཚུལ་བཞིན་ཡིད་བྱེད་ཡིན། ། འདི་ལ་དོན་གསུམ་སྟེ། ཇི་ལྟར་བསྒོམ་པའི་ཚུལ། རྒྱུད་ལ་སྐྱེས་པའི་ཚད། དེའི་གོ་དོན་ནོ། དང་པོ་ནི གང་ལ་ལྷག་པར་ཆགས་པའི་ཡུལ། ། ཡིད་ཀྱིས་མདུན་དུ་མངོན་བྱས་ནས། ། དེ་ལ་ཕུང་པོ་ལྔར་ཕྱེས་ཏེ། ། ཐོག་མར་ལུས་ལ་རྣམ་པར་བརྟག ། ཤ་ཁྲག་རུས་པ་རྐང་དང་ཚིལ། ། དོན་སྣོད་ཡན་ལག་དབང་པོ་དང༌། ། གཤང་ལྕི་སྲིན་བུ་སྐྲ་སེན་སོགས། ། མི་གཙང་རྫས་རྣམས་ཇི་སྙེད་དང༌། ། ས་ལ་སོགས་པ་ཁམས་ཀྱི་ཚོགས། ། སོ་སོར་དབྱེ་བ་རུང་བའི་རིགས། ། གང་དག་ཇི་སྙེད་མཆིས་པ་རྣམས། ། ཇི་སྲིད་རྡུལ་གྱི་མཐར་ཐུག་བར། ། རིམ་པར་དབྱེ་ཞིང་དེ་རེ་རེར། ། ཆགས་པ་སྐྱེའམ་མ་སྐྱེ་བལྟ། ། མི་གཙང་སིལ་བུའི་རྫས་དེ་ལས། ། ལུས་ཞེས་བྱ་བ་གཞན་མེད་པས། ། ལུས་ནི་མི་གཙང་འཁྲུལ་འཁོར་དང༌། ། རྩ་དང་བརྩིགས་པ་ལུད་ཕུང་དང༌། ། ལྦུ་བ་བརྡོས་པ་ལྟ་བུ་ནི། ། མཐོང་ཚེ་དེ་དོན་དྲན་བཞིན་འདུག ། རྟོགས་པ་དེ་ཡི་རྒྱུན་ཡལ་ཚེ། ། ཚོར་འདུ་འདུ་བྱེད་རྣམ་ཤེས་ཀྱི། ། རང་བཞིན་རེ་རེ་དག་ལ་ཡང༌། ། དུ་མ་ཉིད་དུ་ཕྱེ་ཞིང་དཔྱད། ། ཆུ་བུར་སྨིག་རྒྱུ་ཆུ་ཤིང་དང༌། ། སྒྱུ་མ་ལྟ་བུར་མཐོང་བའི་ཚེ། ། དེ་ལའང་ཆགས་པ་བྱར་མེད་པ། ། ཤེས་ནས་རྣམ་རྟོག་དེ་ཡི་རྒྱུན། ། མ་ཡལ་བར་དུ་དེ་བསྐྱང་བྱ། ། ཡལ་ན་ཆེད་དུ་མི་མཐུད་པར། ། སོ་སོར་བརྟག་པ་གཞན་ལ་སྤོ། ། དེ་ལྟར་མི་གཙང་བ་དང་ནི། ། སྙིང་པོ་མེད་པའི་ཕུང་པོ་དེ། ། བྱུང་ནས་མི་སྡོད་སྐད་ཅིག་གིས། ། འཇིག་པ་ལ་ནི་ཡང་དག་བསམ། ། སྔོན་བྱུང་མཐའ་མ་མཆིས་པ་ཡི། ། འཇིག་རྟེན་ཀུན་ཀྱང་ཞིག་གྱུར་ཏེ། ། ད་ལྟ་མ་འོངས་ཀྱང་དེ་འདྲ། ། འདུས་བྱས་ངང་ཚུལ་སྐྱོ་བའི་རྒྱུ། ། སྐྱེ་འགྲོ་ཐམས་ཅད་འཆི་ངེས་ཏེ། ། གློ་བུར་འཆི་བ་ཆ་མེད་ལ། ། སྲིད་པའི་སྣང་བ་འདི་དག་ཀུན། ། གནས་སྐབས་འགྱུར་བ་ཅན་དུ་བསམ། ། མདོར་ན་འདུ་བྱེད་མི་རྟག་པའི། ། རྣམ་པ་ཇི་སྙེད་ཡོད་པ་ལ། ། ཇི་ལྟར་ནུས་པ་རེ་རེ་བཞིན། ། བློ་ཡིས་གསལ་པོར་རིམ་གྱིས་བསམ། ། གང་ཚེ་ཆགས་ཡུལ་ཕུང་པོ་དེ། ། གློག་དང་ཆུ་བུར་སྤྲིན་ལྟ་བུ། ། གཡོ་བ་ཉིད་དུ་མཐོང་བ་ན། ། ཇི་སྲིད་རྣམ་རྟོག་དེ་ཡི་རྒྱུན། ། མ་ཡལ་བར་དུ་དེ་ཉིད་བསམ། ། དེ་ནས་དུ་མར་གྱུར་པ་ཡི། ། ཕུང་པོ་སྐད་ཅིག་རེ་རེར་ཡང༌། ། སྡུག་བསྔལ་ཉིད་ཀྱི་ངོ་བོའམ། ། བདེ་བར་སྣང་ཡང་འགྱུར་བ་དང༌། ། སྡུག་བསྔལ་ཕྱི་མའི་རྒྱུར་འགྱུར་གྱི། ། ཕུང་པོ་སྡུག་བསྔལ་གཞི་ཡིན་ལ། ། སྲིད་ན་མཆིས་པའི་སྡུག་བསྔལ་ཀུན། ། ཇི་ལྟར་ནུས་པ་བསམ་བྱས་ནས། ། དེ་ཀུན་ཕུང་པོའི་སྐྱོན་ཡིན་ཕྱིར། ། ཟག་དང་བཅས་པའི་ཕུང་པོ་ལ། ། ཁབ་རྩེ་ཙམ་གྱི་ཆ་ཤས་ཀྱང༌། ། སྡུག་བསྔལ་སྐྱོན་མེད་མ་མཆིས་པས། ། ཕུང་པོ་འདི་ནི་སྡུག་བསྔལ་གྱི། ། འབྱུང་གནས་མི་གཙང་འདམ་དང་ནི། ། མེ་འོབ་སྲིན་གླིང་འདྲའོ་ཞེས། ། རྟོགས་པ་དེ་ལ་ཇི་སྲིད་གནས། ། དེ་མཐར་སྡུག་བསྔལ་བསྟན་གྱུར་པ། ། དུ་མ་མི་རྟག་ཕུང་པོ་འདིར། ། བདག་ཅེས་བྱ་བ་གང་ཡིན་ཞེས། ། དཔྱད་པས་བདག་གི་སྟོང་པ་ཡི། ། འབབ་ཆུ་ཆར་དང་ཁང་སྟོང་ལྟར། ། མཐོང་ན་ངེས་ཤེས་དེ་ཡི་ངང༌། ། ཇི་སྲིད་མ་ཡལ་དེ་ངང་འདུག ། ཡལ་བར་གྱུར་ཚེ་སླར་ཡང་ནི། ། གོང་བཞིན་རིམ་པས་དཔྱད་པར་བྱ། ། རེས་འགའ་གོ་རིམ་མེད་པར་ཡང༌། ། སྣ་ཚོགས་དཔྱད་པས་གང་རུང་བསམ། ། ཡང་ནས་ཡང་དུ་འདི་དོན་བརྟག ། རེས་འགའ་གཞན་གྱི་ཕུང་པོར་བསམ། ། རེས་འགའ་རང་གི་ཕུང་པོར་བརྟག ། རེས་འགའ་འདུས་བྱས་ཀུན་ལ་དཔྱད། ། གང་ལ་ཆགས་ཀྱང་དེ་སུན་དབྱུང༌། ། མདོར་ན་དཔྱད་པ་འདི་བཞི་པོ། ། མིན་པའི་རྣམ་རྟོག་སྤངས་ནས་སུ། ། དཔྱད་པའི་འཁོར་ལོ་བར་མེད་བསྐོར། ། ཅི་ཙམ་དཔྱད་བཞིན་ངེས་པ་སྐྱེ། ། འདི་འདྲའི་དམིགས་པ་སྣ་ཚོགས་ལ། ། ཤེས་པ་གསལ་པོ་རྒྱུ་བ་ཡིས། ། རྩ་ལ་མཆེད་པའི་མེ་བཞིན་དུ། ། རྒྱུན་མ་ཆད་པར་འཇུག་པར་བྱ། ། སྔོན་ཚེ་བདག་གིས་དུས་ཀུན་ཏུ། ། ཚུལ་མིན་ཡིད་ལ་བྱེད་པ་ཡིས། ། སྣ་ཚོགས་རྟོག་པ་རྒྱུན་འཇུག་པ། ། དེ་ཡི་ཚབ་ཏུ་འདི་བཞག་བྱ། ། གལ་ཏེ་དུབ་པར་གྱུར་ནས་སུ། ། གཉེན་པོའི་དཔྱད་པའང་མི་འཇུག་ལ། ། ཉོན་མོངས་དག་ཀྱང་མི་སྐྱེ་ན། ། བཏང་སྙོམས་ཉིད་དུ་ངལ་གསོ་བྱ། ། རེ་ཞིག་ངལ་བས་སོར་ཆུད་ནས། ། སླར་ཡང་གོང་བཞིན་སོ་སོར་བརྟག ། སོ་སོར་བརྟགས་པའི་རྟོགས་པ་འདི། ། དྲན་བཞིན་ཤེས་བཞིན་ཀུན་ཏུ་གནས། ། གལ་ཏེ་བརྗེད་པར་གྱུར་པའི་སྐབས། ། ཉོན་མོངས་སྐྱེ་བར་གྱུར་པ་ན། ། དགྲ་བོ་མཐོང་ཚེ་མཚོན་བཞིན་དུ། ། སོ་སོར་བརྟག་པ་བླང་བར་བྱ། ། མུན་པ་ལ་ནི་སྣང་བ་བཞིན། ། སོ་སོར་བརྟག་པ་འདི་ལྟ་བུ། ། ཅུང་ཟད་ཀྱིས་ཀྱང་ཉོན་མོངས་ལ། ། གནོད་པ་ཆེན་པོ་སྨྲོས་ཅི་འཚལ། ། འདུས་བྱས་འཁོར་བའི་ཉེས་པ་རྣམས། ། ཅི་ཙམ་མཐོང་བ་དེ་ཙམ་ལ། ། མྱ་ངན་འདས་པ་འདུས་མ་བྱས། ། ཞི་བསིལ་བླ་ན་མེད་པ་ཤེས། ། གཉིས་པ་རྒྱུད་ལ་སྐྱེས་པའི་ཚད་ནི། ནམ་ཞིག་གོམས་ནས་རང་གཞན་གྱི། ། ཕུང་པོ་ལྔ་དང་འདུས་བྱས་ཀུན། ། དུ་མ་ཉིད་དང་མི་རྟག་དང༌། ། སྡུག་བསྔལ་ཉིད་དང་བདག་མེད་པ། ། ངང་གིས་ཁོང་དུ་ཆུད་བྱས་ནས། ། ཆེད་དུ་འབད་པ་མེད་པར་ཡང༌། ། སྣང་བ་ཐམས་ཅད་ཧྲལ་ཧྲོལ་དུ། ། གྱུར་ཚེ་ཉོན་མོངས་མགོ་གནོན་འགྱུར། ། ཉོན་མོངས་རླབས་དང་བྲལ་བས་ན། ། དེ་ཚེ་རྙོགས་མེད་ཡིད་ཀྱི་མཚོ། ། རང་དབང་དག་དང་མཐུན་གྱུར་ནས། ། ཞི་གནས་ཏིང་ངེ་འཛིན་ལ་རེག ། རྩེ་གཅིག་སེམས་ཀྱི་དངོས་པོ་ཡི། ། དེ་ཉིད་བལྟས་ན་ལྷག་པར་མཐོང༌། ། འདི་ནི་ཐེག་གསུམ་ཐུན་མོང་གི ། དང་པོར་འཇུག་པའི་ལམ་ཡིན་ནོ། ། གསུམ་པ་གོ་དོན་ནི། གང་ཚེ་རྟེན་འབྱུང་སྒྱུ་མ་ལྟའི། ། ཆོས་ཀུན་གདོད་ནས་མ་སྐྱེས་པས། ། ཆོས་བདག་མེད་པའི་སྟོང་ཉིད་ལ། ། ཐ་དད་གཅིག་སོགས་མཐའ་གཉིས་བྲལ། ། དབྱེར་མེད་མཉམ་པ་ཉིད་ཀྱི་དབྱིངས། ། བདེ་བར་གཤེགས་པའི་སྙིངཔོ་འང་དེ། ། དེ་ཉིད་རྟོགས་ན་སྲིད་ཞིའི་མཐར། ། མི་གནས་མྱང་འདས་ཆེན་པོ་འགྲུབ། ། དེ་ནི་མཆོག་ཏུ་དག་དང་བདེ། ། འདུས་མ་བྱས་ཆེན་ཡོངས་སུ་རྟག ། བདག་ཉིད་ཆེན་པོའི་ཡོན་ཏན་གྱི། ། ཕ་རོལ་ཕྱིན་པ་བླ་ན་མེད། ། བླ་མེད་ངེས་གསང་སྙིང་པོའི་དོན། ། དོན་གྱི་ལྷན་སྐྱེས་བདེ་ཆེན་དབྱིངས། ། རང་བྱུང་ཡེ་ཤེས་ཉིད་ལ་ཐུག ། དེ་ཡི་ངང་ནས་ཆོས་ཀུན་རྫོགས། ། དེ་ཉིད་བླ་མའི་མན་ངག་གིས། ། ཐད་ཀར་ངོ་སྤྲོད་རྫོགས་ཆེན་ལུགས། ། དེ་ཕྱིར་ཐེག་ཆེན་མདོ་དང་སྔགས། ། ཐུན་མོང་ལམ་སྦྱོར་སྔོན་འགྲོ་རུ། ། འདུས་བྱས་འཁྲུལ་པའི་སྦུབ་བཤིགས་ནས། ། སོ་སོར་བརྟག་པའི་ལམ་འདི་བཟང༌། ། དང་པོ་སོ་སོར་བརྟག་པའི་མཐུས། ། ཉོན་མོངས་སྐྱེ་བའི་མཚན་མ་བཤིག ། ཕུང་པོ་སྟོང་པར་ངེས་ཤེས་ནས། ། ཁམས་གསུམ་ལ་སྨོན་ཆགས་པ་བྲལ། ། དེ་ནས་རིམ་བཞིན་དམིགས་མཚན་ཀུན། ། ཉེ་བར་ཞི་བའི་སྟོང་པ་ཉིད། ། སྤང་གཉེན་ཀུན་ལ་མི་སྨོན་པས། ། མཐར་འཛིན་ཆགས་པ་ཀུན་བྲལ་འགྱུར། ། ཆགས་མེད་སྙིང་རྗེས་རྣམ་ཆགས་པས། ། ཆོས་དབྱིངས་མཁའ་ལ་བྱ་བཞིན་དུ། ། སྲིད་པར་འཇིགས་མེད་གང་རྒྱུ་བ། ། རྒྱལ་སྲས་མཆོག་གི་གོ་འཕང་ཐོབ། ། འདི་ལྟར་འཕགས་པའི་ལུང་བཞིན་དུ། ། ཞི་ལྷག་ལམ་གྱི་སྔོན་འགྲོ་རུ། ། སེམས་ཀྱི་དཔྱོད་པ་རྣམ་སྦྱོང་བའི། ། ཐེག་གསུམ་ལམ་གྱི་གལ་གནད་བཤད། ། སེམས་ཀྱི་དཔྱོད་པ་རྣམ་སྦྱོང་བའི། ། སོ་སོར་བརྟག་པ་ཇི་གོམས་པ། ། དེ་ལྟ་དེ་ལྟར་ཉོན་མོངས་ཆུང༌། ། ཉོན་མོངས་ཇི་ཙམ་སྲབ་པ་བཞིན། ། དེ་ལྟར་ཞི་གནས་འགྲུབ་པ་སླ། ། ཇི་ལྟར་མེ་ཡིས་སྦྱོང་བའི་གསེར། ། ཤིན་ཏུ་བརྡུང་བ་རུང་བ་བཞིན། ། ཆགས་མེད་སེམས་ཀྱང་དེ་བཞིན་ནོ། ། གང་གིས་ལྷ་ཡི་ལོ་སྟོང་དུ། ། དཀོན་མཆོག་གསུམ་ལ་ཅི་དགོས་པའི། ། ཡོ་བྱད་ཐམས་ཅད་སྦྱིན་པ་བས། ། གང་གཞན་སེ་གོལ་གཏོགས་ཙམ་དུ། ། མི་རྟག་སྟོང་པ་བདག་མེད་པ། ། དཔྱོད་ན་སྔ་མའི་བསོད་ནམས་ལས། ། གྲངས་མེད་འཕགས་པར་མདོ་ལས་གསུངས། ། ཐེག་ཆེན་ཆོས་ཀྱི་སྡོམ་བཞི་པོ། ། བརྗོད་ན་ཆོས་ཕུང་བརྒྱད་ཁྲི་དང༌། ། བཞི་སྟོང་རྟོགས་པར་མཉམ་གསུངས་ཕྱིར། ། འདི་བཤད་འདི་དོན་ལེགས་བསྒོམས་ན། ། མདོ་སྡེ་བྱེ་བ་བརྒྱ་མང་པོའི། ། དོན་གནད་ཚུལ་བཞིན་བསྡོམ་པའི་ཕྱིར། ། ཟབ་དང་རྒྱ་ཆེའི་ཤེས་རབ་མཛོད། ། ཚེགས་མེད་ཐོབ་ནས་མྱུར་དུ་གྲོལ། ། འདི་བཤད་དགེ་བས་སྙིགས་མ་ཡི། ། སྐྱོན་གྱིས་ལྷག་པར་གཙེས་པ་རྣམས། ། ཆགས་བྲལ་ཆོས་ཀྱི་བདུད་རྩིའི་མཐུས། ། ཞི་བའི་གོ་འཕང་རེག་གྱུར་ཅིག །

མི་ཕམས་པས།